****

**BASHKIA TIRANË  
KËSHILLI BASHKIAK**

# PROJEKTVENDIM

Nr.\_\_\_\_\_\_\_\_, datë \_\_\_. \_\_\_. 2025

**“PËR**

**DISA SHTESA DHE NDRYSHIME NË VENDIMIN NR.158, DATË 26.12.2019, TË KËSHILLIT BASHKIAK, “PËR SISTEMIN E TAKSAVE DHE TARIFAVE VENDORE NË QYTETIN E TIRANËS”, TË NDRYSHUAR**

Në mbështetje të nenit 113, të Kushtetutës, nenit 8, pika 2, nenit 9, pika 1.3, shkronja “b”, nenit 34, pika 3 dhe 4, nenit 35, nenit 54, shkronja “f” dhe nenit 55, pikat 3 dhe 6, të ligjit nr. 139/2015, “Pёr vetëqeverisjen vendore”, të ndryshuar, ligjit nr. 68/2017, “Për financat e vetëqeverisjes vendore”, të ndryshuar, ligjit nr. 9632, datë 30.10.2006, “Për sistemin e taksave vendore”, të ndryshuar**,** nenit 113, të ligjit nr. 44/2015, “Kodi i Procedurave Administrative i Republikës së Shqipërisë”,ligjit nr. 9920, datë 19.05.2008 "Për procedurat tatimore në Republikën e Shqipërisë", të ndryshuar,shkresës nr. 236918/1 prot., datë 17.09.2024, të Drejtorisë së Përgjithshme të Taksave dhe Tarifave Vendore, shkresës nr. 161 prot., datë 02.07.2024, të Shoqatës së Ushtarakëve ne Rezervë të Shqipërisë, protokolluar pranë Bashkisë Tiranë, me nr. 25989 prot., datë 04.07.2024, shkresës nr. 17490/5 prot., datë 05.06.2025, të Drejtorisë së Përgjithshme të Taksës së Pasurisë, si dhe në vijim të memos nr. 42180 prot., datë 04.11.2024, të Drejtorisë së Përgjithshme të Taksave dhe Tarifave Vendore me propozim të Kryetarit të Bashkisë, Këshilli Bashkiak,

**VENDOSI:**

Në vendimin nr. 158, datë 26.12.2019, të Këshillit Bashkiak “Për sistemin e taksave dhe tarifave vendore në qytetin e Tiranës”, të ndryshuar, bëhen këto shtesa dhe ndryshime:

**1.** Në Kreun I “Të përgjithshme”, shtohet neni si më poshtë vijon:

***“Neni 3/1***

***Njoftimi i taksapaguesve***

*1. Çdo njoftim që lidhet me detyrimet, taskat dhe tarifat vendore do të bëhet përmes shërbimit postar dhe/ ose në rrugë elektronike sipas ligjit për komunikimet elektronike dhe/ ose përmes portalit e-Albania.”*

**2**.Pika 12, e nenit 8, shfuqizohet.

**3.** Në nenin 23, “Baza dhe niveli i taksës”, bëhet ky ndryshim:

**a.** Në pikën 3, pas shkronjës a/1, shtohet shkronja a/2, me këtë përmbajtje:

*“a/2. Për ndërtime të cilat destinohen për qëllime publike dhe pronësia e objekteve të ndërtuara do të jetë shtetërore, taksa e ndikimit në infrastrukturë është 2 (dy) për qind e vlerës së investimit.”*

**4**. Në nenin 38, “Lehtësira dhe përjashtime”, pas pikës 6, shtohen pika 7 dhe 8, me këtë përmbajtje:

*“7. Lehtësohen nga taksa e përkohshme për infrastrukturën arsimore, në masën 50% bizneset e krijuara nga gra kryefamiljare që kanë tre ose më shume fëmijë, vetëm pas depozitimit të certifikatës familjare dhe ekstraktit historik të regjistrit tregtar me të dhënat e subjektit, pranë Drejtorisë së Përgjithshme të Taksave dhe Tarifave Vendore.”*

*“8. Nga taksa e përkohshme për infrastrukturën arsimore përjashtohen shoqatat e themeluara nga pensionistë ose nga persona me aftësi të kufizuara. Për të përfituar nga ky përjashtim përfaqësuesi juridik i shoqatës depoziton pranë Drejtorisë së Përgjithshme të Taksave dhe Tarifave Vendore, vendimin e gjykatës npërmjet së cilit është regjistruar shoqata dhe dokumentin shoqërues që vërteton statusin e pensionistit apo të personit me aftësi të kufizuara sipas rastit.”*

**5**. Në nenin 41, “Tarifa e pastrimit”, bëhen këto ndryshime:

a. Aneksi i përcaktuar në pikën 2, ndryshohet me ankesin me të njëjtin numër, bashkëlidhur

dhe pjesë përbërëse e këtij vendimi.

b. Pika 3, shfuqizohet.

**6**. Shkronja “ii”, e pikës 6, në nenin 42 “Mënyra e pagesës së tarifës së pastrimit”, ndryshon si më poshtë vijon:   
*"ii. Njësi ndërtimi për çdo kantier ndërtimi, etj të ngjashëm me to, rikonstruksione të pjesshme të ngjashme me to, për të cilat miratohet leje ndërtimi por nuk vihet në zbatim/shfrytëzim nga zhvilluesi/ndërtuesi deri në përfundim të afatit të lejes, si dhe për rastet të cilat leja e miratuar vihet në zbatim por nuk janë ndjekur procedurat për aplikimin për certifikatë përdorimi, llogaritja e tarifës se pastrimit të fillojë me zbardhjen e lejes së ndërtimit deri në përfundimin e afatit të punimeve, shoqëruar me procesverbalin nga sektori i verifikimit në terren".*

**7**. Në nenin 43, “Lehtësira dhe përjashtime”, pas pikës 3, shtohen pika 4 dhe 5, me këtë përmbajtje:

*“4. Lehtësohen nga tarifa e pastrimit në masën 50%, bizneset e krijuara nga gra kryefamiljare që kanë tre ose më shumë fëmijë, vetëm pas dorëzimit të certifikatës familjare si dhe ekstraktit historik të regjistrit tregtar për të dhënat e subjektit, pranë Drejtorisë së Përgjithshme të Taksave dhe Tarifave Vendore.”*

*"5. Përjashtohen nga tarifa e pastrimit shoqatat e themeluara nga pensionistë ose persona me aftësi të kufizuara. Për të përfituar nga ky përjashtim përfaqësuesi juridik i shoqatës depoziton pranë Drejtorisë së Përgjithshme të Taksave dhe Tarifave Vendore, vendimin e gjykatës npërmjet së cilit është regjistruar shoqata dhe dokumentin shoqërues që vërteton statusin e pensionistit apo të personit me aftësi të kufizuara sipas rastit.”*

**8.** Në kreun XV, “Tarifat për Muzeun Vendor “Shtëpia Studio Kadare” bëhet ky ndryshim:

a. Togfjalëshi Muzeu Vendor “Shtëpia Studio Kadare” kudo në këtë kre zëvendësohet me “Shtëpia Studio Kadare-Agolli”.

**9.** Ngarkohen Drejtoria e Përgjithshme e Menaxhimit Financiar, Drejtoria e Përgjithshme e Planifikimit dhe Zhvillimit të Territorit, Drejtoria e Përgjithshme Juridike e Aseteve dhe Licensimit, Drejtoria e Përgjithshme e Taksave dhe Tarifave Vendore dhe Shtëpia Studio Kadare-Agolli, për zbatimin e këtij vendimi.

Ky vendim hyn në fuqi sipas përcaktimeve të pikës 6, të nenit 55, të ligjit nr.139/2015, “Per vetëqeverisjen vendore”, të ndryshuar.

**KRYETAR**

**ROMINA KUKO**

**Aneksi nr. 6: Tarifa e pastrimit.**

|  |  |  |  |  |  |
| --- | --- | --- | --- | --- | --- |
| **Nr** | **Kategoritë** | **Xhiro** | | | |
| **Subjekte që administrohen nga DRTT** | | | **Subjekte që administrohen nga DTM** |
| **0-2 milionë** | **2-8 milionë** | **Mbi  8 milionë** | **VIP** |
|  | **FAMILJARËT (për Familje)** |  |  |  |  |
| **I** | **Qyteti Tiranës** | **5,750** | | | |
|  | NJA = Dajt, Farkë, Kashar, | **2,300** | | | |
|  | NJA = Berzhite, Baldushk, Petrele, Vaqarr, Pezë,Ndroq, Krabë, Shengjergj,Zall-Herr, Zall-Bastar | **1,150** | | | |
| **II** | **BIZNESI** |  |  |  |  |
| **II.1** | **SHITJE ME PAKICË** |  |  |  |  |
|  | Mish, peshk | 5,750 | 11,500 | 92,000 | 115,000 |
|  | Bulmet,fruta, perime, ushqimore | 5,750 | 11,500 | 69,000 | 93,150 |
|  | Artikujt industrialë (veshje, parfumeri, argjendari, etj të ngjashme me to). | 5,750 | 11,500 | 34,500 | 57,500 |
|  | Bar kafe | 5,750 | 11,500 | 69,000 | 92,000 |
|  | Restorant, fast food etj të ngjashme me to | 5,750 | 13,800 | 85,100 | 108,100 |
|  | Pub, diskoteka etj të ngjashme | 5,750 | 13,800 | 92,000 | 115,000 |
|  | Kafe internet, lojëra fati, qendra interneti | 5,750 | 11,500 | 23,000 | 43,700 |
|  | Njësi tregtimi lëndësh djegëse, hidrokarbure etj të ngjashme me to. | 5,750 | 11,500 | 50,600 | 73,600 |
|  | Shitje produktesh farmaceutike dhe të ngjashme me to. | 5,750 | 11,500 | 23,000 | 43,700 |
|  | Etj të ngjashme me to | 5,750 | 11,500 | 23,000 | 43,700 |
| **II.2** | **SHITJE ME SHUMICË** |  |  |  |  |
|  | Magazina, dyqane, depo farmaceutike etj., të cilat realizojnë shitje me shumice. | 5,750 | 13,800 | 85,100 | 108,100 |
| **II.3** | **NJËSI PRODHIMI** |  |  |  |  |
|  | Përpunim duralumini, metalesh, druri, tapicerie letre, kartoni, plasmasi etj të ngjashme me to | 5,750 | 11,500 | 195,500 | 414,000 |
|  | Prodhim tulla, tjegulla, blloqe betoni, furra gëlqereje, nyje inerte etj, të ngjashme me to | 5,750 | 11,500 | 195,500 | 414,000 |
|  | Prodhime ushqimore, buke, ëmbëlsirash, mishi, peshku, bulmeti, pijesh etj të ngjashme me to. | 5,750 | 11,500 | 195,500 | 391,000 |
|  | Prodhim konfeksione, etj të ngjashme me to. | 5,750 | 8,050 | 195,500 | 414,000 |
|  | Prodhim, përpunim vajrash, nafte , gazi e nënproduke etj të ngjashme me to. | 5,750 | 8,050 | 195,500 | 414,000 |
|  | Impiante, territore për therrjen e kafshëve etj të ngjashme me to. | 5,750 | 8,050 | 195,500 | 414,000 |
|  | Shtypshkronja etj të ngjashme me to. | 5,750 | 8,050 | 195,500 | 414,000 |
|  | Impiante, linja për prodhim dhe përpunim e produkteve ushqimore ose të tjera. | 5,750 | 8,050 | 195,500 | 414,000 |
|  | Prodhim përpunim produkte farmaceutike etj të ngjashme me to. | 5,750 | 8,050 | 195,500 | 414,000 |
| **II.4** | **SUBJEKTE NDËRTIMI** |  |  |  |  |
|  | Njësi ndërtimi për çdo kantier ndërtimi, objekte banimi, shërbimi, të përbëra etj të ngjashme me to , | 5,750 | 34,500 | 345,000 | 517,500 |
|  | Njësi ndërtimi që destinohen për përdorim në sektorin e turizmit, të industrisë, të bujqësisë, të ndërtimeve individuale për qëllime të përdorimit vetjak nga individët, të ndërtuara nga vetë individi apo me sipërmarrës, si dhe të ndërtimeve për qëllime publike | 5,750 | 17,250 | 172,500 | 258,750 |
|  | Rikonstruksione të pjesshme | 5,750 | 17,250 | 172,500 | 257,600 |
|  | Punime në fushën e ndërtimit | 5,750 | 17,250 | 172,500 | 257,600 |
|  | Subjekte ndërtuese për selinë administrative | 5,750 | 17,250 | 41,400 | 69,000 |
|  | Subjektet e Karrierave për prodhim guri, inerte etj të ngjashme me to, | 5,750 | 17,250 | 115,000 | 115,000 |
| **II.5** | **NJËSI SHËRBIMI** |  |  |  |  |
|  | Riparimi i artikujve elektro-shtepiake, radio televizorë, frigoriferë, lavatriçe, magnetofon, paisje fonie e të tjera te ngjashme me to. | 4,000 | 11,500 | 57,500 | 69,000 |
|  | Shërbime fotokopjimit, sallon bukurie, autoservise, kurse për makina,(autoshkolla) për traktore, për kompjuter e për parukeri, agjensi doganore,agjensi këmbimi valutë, agjensi turizmi,, konviktet pikat e sherbimit të makinave (autoservis), parkimi i makinave, agjenci transporti, lavanteritë,pastrimi kimik, shërbime të rojeve civile, sallat e lojrave të ndryshme,(gjimnastikë, aerobie, cirqe, kënde lojrash për femijë, ping pong, etj.) e të tjera shërbime të ngjashme me shërbimet e lartëpërmendura. | 4,000 | 11,500 | 57,500 | 80,500 |
|  | Shtëpi botuese, biblioteka | 5,750 | 11,500 | 57,500 | 80,500 |
|  | Hotele, motele (lekë/dhomë në vit), B&B, bujtinë | 5,750 | 11500 | 34,500 | 69,000 |
| 1,150 | 1,725 | 2,300 |
|  | Njësi shërbimi marangoz, rrobaqepës,këpucar, floktore, orëndreqës etj (bojaxhi dhe punimet hidraulike e të ngjashme me to) | 4,000 | 8,050 | 34,500 | 57,500 |
|  | Komplekse sportive, palestra, fitnes,pishina, qendra e institute kërkimore-shkencore,salla koncerte-mbledhje e videoteka | 5,750 | 11,500 | 57,500 | 80,500 |
|  | Lojra me kompjuter, lojra fëmijësh të hapura dhe të mbyllura | 5,750 | 11,500 | 23,000 | 57,500 |
|  | Institucionet jopublike të edukimit (shkollat, kpshtet apo cerdhet, shërbimet në klinikat e specialiteteve të ndryshme mjekësore, shërbimet në laboratorë diagnostifikimi | 5,750 | 11,500 | 57,500 | 80,500 |
|  | Njësi të tjera (që nuk përfshihen në kategoritë dhe nënkategoritë si më lart) | 5,750 | 11,500 | 34,500 | 57,500 |
| **II.6** | **SHOQATA, FONDACIONE, ENTE TË NDRYSHME SHTETËRORE, ORGANIZATA JOQEVERITARE** | 10,000 | | | |
| **II.7** | **PROFESIONE TË LIRA** |  |  |  |  |
|  | Avokatët, noter,mjek, mjeku-laborant, stomatologu, farmacisti,ekonomisti kontabël te miratuar, eksperti kontabël te autorizuar, mësuesit, veterinerët, agronomët, botuesit, inxhinier, arkitekti, projektuesi, e të tjera profesione të lira te cilat ushtrohen në njësi fikse apo në ambiente të ndryshme e të tjerë të ngjashëm me to. | 5,750 | 11,500 | 34,500 | 57,500 |
|  | Galeritë e artit të piktoreve, skulptorëve dhe artistëve të tjerë që prodhojnë dhe tregtojnë objekte artistike | 4,000 | 11,500 | 34,500 | 57,500 |
|  | Institucionet jopublike të edukimit (shkollat, kopshtet apo çerdhet),shërbimet në klinikat e specialiteteve të ndryshme mjekësore, shërbimet në laboratorë diagnostifikimi etj. | 5,750 | 13,800 | 57,500 | 80,500 |
| **II.8** | **AMBULANT** |  |  |  |  |
|  | Subjekte që nuk kanë një vendndodhje fikse, taksi, tregtia ambulante në tregje publike dhe private. | 3,000 | | | |
| **II.9** | **TRANSPORT** |  |  |  |  |
|  | **Transport pasagjerësh** |  |  |  |  |
|  | Automjet deri 5 vende | 4,000 | 8,050 | 23,000 | 55,200 |
|  | Automjet 6-9 vende | 4,000 | 8,050 | 23,000 | 55,200 |
|  | Automjet 10-25 vende | 4,000 | 8,050 | 23,000 | 55,200 |
|  | Automjet 26-42 vende | 4,000 | 8,050 | 23,000 | 55,200 |
|  | Automjet mbi 42 vende | 4,000 | 8,050 | 23,000 | 55,200 |
|  | **Transport Mallrash** |  |  |  |  |
|  | Automjet deri 2 tonë | 4,000 | 8,050 | 23,000 | 55,200 |
|  | Automjet 2-5 tonë | 4,000 | 8,050 | 23,000 | 55,200 |
|  | Automjet 5-10 tonë | 4,000 | 8,050 | 23,000 | 55,200 |
|  | Automjet 10-16 tonë | 4,000 | 8,050 | 23,000 | 55,200 |
|  | Automjet mbi 16 tonë | 4,000 | 8,050 | 23,000 | 55,200 |

**R E L A C I O N**

**PËR**

**DISA SHTESA DHE NDRYSHIME NË VENDIMIN NR.158, DATË 26.12.2019, TË KËSHILLIT BASHKIAK, “PËR SISTEMIN E TAKSAVE DHE TARIFAVE VENDORE NË QYTETIN E TIRANËS”, TË NDRYSHUAR**

Bashkia Tiranë me qëllim ushtrimin efektiv të funksioneve, kompetencave dhe realizimit të detyrave që i ngarkon legjislacioni në fuqi për vendosjen e taksave dhe tarifave vendore, si dhe mbledhjen dhe administrimin e tyre, merr të gjitha masat e nevojshme për reflektimin e ndryshimeve që ka pësuar legjislacioni në fuqi dhe ndryshimin e paketës fiskale si pasojë e rritjes dhe shtimit të gamës së shërbimeve të ofruara për qytetarët në fusha të ndryshme.

Drejtoria e Përgjithshme e Menaxhimit Financiar, në përputhje me detyrat dhe kompetencat e përcaktuara në rregulloren për organizimin dhe funksionimin e administratës së Bashkisë Tiranë, akteve ligjore dhe nënligjore që rregullojnë fushën e përgjegjësisë së kësaj drejtorie, pasi ka shqyrtuar dhe vlerësuar propozimet për ndryshimet e taksave dhe tarifave në vendimin nr. 158, datë 26.12.2019 të Këshillit Bashkiak “Për sistemin e taksave dhe tarifave vendore në qytetin e Tiranës”, të ndryshuar, (në vijim VKB 158/2019) ka propozuar disa ndryshime duke paraqitur dhe ndryshimet përkatëse.

Tarifat vendosen dhe administrohen në përputhje me ligjin nr.139/2015 “Pёr vetëqeverisjen vendore”, të ndryshuar. Me përjashtim të rasteve të përcaktuara ndryshe në këtë ligj ose në ligje të tjera, që rregullojnë funksionet dhe tarifat e lidhura me to, Këshilli Bashkiak vendos për llojet e tarifave, nivelin, rregullat bazë për administrimin dhe mbledhjen e tyre.

Objekt i projektvendimit që po ju paraqesim për miratim janë disa nga taksat dhe tarifat vendore që zbatohen në territorin e Bashkisë Tiranë lidhur me nivelin, procedurat e llogaritjes, baza tatimore, kategorizimet dhe nën kategorizimet, lehtësimet apo përjashtimet, etj.

Fillimisht në kuadër të përpjekjeve të vazhdueshme të Drejtorisë së Përgjithshme të Taksave dhe Tarifave Vendore për dixhitalizimin dhe kalimin online të shërbimeve, në përputhje me objektivat strategjikë të Bashkisë Tiranë dhe qeverisë shqiptare, si dhe në përmbushje të vizionit të kësaj drejtorie që të kalojë komunikimin me subjektet taksapagues tërësisht online, përfshirë këtu komunikimin elektronik sipas ligjit për komunikimet elektronike, propozohet që ky komunikim me subjektet taksapagues të shtrihet edhe nëpërmjet portalit unik qeveritar e-albania, si platforma online më lehtësisht e përdorshme nga qytetarët dhe subjektet tregtarë.   
Kjo mënyrë komunikimi propozohet të shtohet krahas komunikimit tradicional me postë, i cili do të vijojë të mbetet kanali kryesor i komunikimit me taksapaguesit e Tiranës në përputhje me Kodin e Procedurave Administrative dhe legjislacionin në fuqi për procedurat tatimore.

Për rrjedhojë, propozohet që në Kreun I “Të përgjithshme”, të shtohet neni 3/1 me titull Në Kreun I “Të përgjithshme”, shtohet neni si më poshtë vijon:

*Çdo njoftim që lidhet me detyrimet, taskat dhe tarifat vendore do të bëhet përmes shërbimit postar dhe/ ose në rrugë elektronike sipas ligjit për komunikimet elektronike dhe/ ose përmes portalit e-Albania.*

Në vijim, sqarojmë se me anë të vendimit nr.701, datë 18.11.2021, të Këshillit të Ministrave “Për miratimin e “Planit Kombëtar të Veprimit për Barazi, Përfshirje dhe Pjesëmarrjen e Romëve dhe Egjiptianëve 2021-2025”, është miratuar plani kombëtar i veprimit për barazi, përfshirjen dhe pjesëmarrjen e Romëve dhe Egjiptianëve, 2021-2025, i cili ka për qëllim zbatimin e disa masave dhe nisjen e aktiviteteve të reja që do çojnë në nxitjen e integrimit të romëve dhe egjiptianëve. Ky plan është hartuar në konsultim me ministritë përgjegjëse të linjës, përfaqësues nga komuniteti rom dhe egjiptian, njësitë e vetëqeverisjes vendore, organizata të shoqërisë civile si dhe me organizata ndërkombëtare të cilat punojnë për çështjet e integrimit të romëve dhe egjiptianëve në Shqipëri.

Gjithashtu, bazuar në parashikimet e vendimit sipërcituar, është kërkuar ndër të tjera edhe marrja e masave nga njësitë e vetëqeverisjes vendore për uljen e taksave dhe tarifave me 50% për bizneset e ngritura nga romë dhe egjiptianë, dhe për ato biznese që kanë të punësuar një numër të konsiderueshëm të tye. Bazuar në aneksin nr. 1, që i bashkëlidhet këtij vendimi, rezulton se 45 bashki të vendit kanë impementuar këto lehtësira.

Për të bërë të mundur realizimin e objektivave të Planit Kombëtar të Veprimit, si dhe me qëllim ushtrimin efektiv të funksioneve/kompetencave të Bashkisë Tiranë në përmirësimin e kushteve të jetesës dhe integrimin e këtyre grupeve në shoqëri, Drejtoria e Përgjithshme e Shërbimit Social, aktualisht Drejtoria e Përgjithshme e Mbrojtjes Civile dhe Shërbimeve ndaj Qytetarit, ka sugjeruar të bëhen disa ndryshime për bizneset e ngritura nga romët dhe egjiptianët, përkatësisht uljen e taksës së ndërtesës me 30%, për bizneset e ngritura prej tyre.

Në zbatim të sa më sipër, me aë të vendimit nr. 35, datë 28.03.2024, të Këshillit Bashkiak “Për disa shtesa dhe ndryshime në vendimin nr.158, datë 26.12.2019, të Këshillit Bashkiak, “Për sistemin e taksave dhe tarifave vendore në qytetin e Tiranës”, të ndryshuar”, ndër të tjera është miratuar :

Në nenin 8 “Lehtësira dhe përjashtimet nga taksa e ndërtesës” pas pikës 11, bëhet kjo shtesë:

*“12. Lehtësohen nga taksa e ndërtesës në masën 30% bizneset e ngritura nga romët dhe egjiptianët dhe për ato biznese, në të cilat numri i të punësuarve romë dhe egjiptianë zë mbi 30% të numrit total të të punësuarve në atë biznes”, vetëm pasi përfaqësuesi i subjektit juridik depoziton një deklaratë pranë Drejtorisë së Përgjithshme të Taksave dhe Tarifave Vendore ku deklaron se biznesi është krijuar ose ka të punësuar mbi 30% romë dhe egjiptianë, duke përcaktuar dhe Njësitë Administrative/Lagjet ku janë të regjistruar. Drejtoria e Përgjithshme e Taksave dhe Tarifave Vendore pas administrimit të kësaj deklarate mban korrespondencë me Njësitë Administrative/Lagjet për të kryer verifikimet përkatëse, me qëllim që këto subjekte të përfitojnë nga lehtësitë fiskale sipas legjislacionit në fuqi.”*

Pas këtij ndryshimi Drejtoria e Taksës së Pasurisë me anë të shkresës nr. 2/4 prot., datë 04.06.2025, protokolluar pranë Bashkisë Tiranë, me nr. 17490/5 prot., datë 05.06.2025, ka bërë me dije se përsa i përket mundësisë së zbatimit të uljes së taksave dhe tarifave me 50 përqind për bizneset e ngritura nga romët dhe egjiptianët dhe për ato biznese që kanë të punësuar një numër të konsiderueshëm të romëve dhe egjiptianëve të parashikuar në VKM nr. 701/2021,bie në kundërshtim me nenin 155, të Kushtetutës së Republikës së Shqipërisë sipas së cilës lehtësimi dhe përjashtimi nga taksat, tatimet dhe detyrimet financiare kombetare dhe vendore caktohen në ligj dhe jo me akte nënligjore të Këshillit të Ministrave. Gjithashtu bëhet me dije se ky ndryshim i ndërmarrë nga Këshilli Bashkiak nuk gjen zbatim as në ligjin 9632/2006, të ndryshuar.

Në këto kushte, propozojmë shfuqizimin e pikës 12, të nenit 8. Pavarësisht këtij shfuqizimi Bashkia Tiranë do të mbetet e hapur që në rastin e ndryshimit të legjislacionit në fuqi për taksat dhe tarifat vendore në lidhje me këtë kategori të reflektojë sërish këto ndryshime.

Në vijim, pranë Bashkisë së Tiranës, gjatë ushtrimit të detyrave funksionale dhe bashkëpunimit ndër institucional në nivel qëndror, janë depozituar vazhdimisht kërkesa për miratimin e minimumit të parashikuar nga ligji, të taksës së ndikimit në infrastrukturë për zhvillimin e objekteve me përfitues entet publike. Kjo kërkesë bëhet me qëllim që të optimizohet zhvillimi dhe menaxhimi i aseteve shtetërore dhe buxhetit të shtetit nëpërmjet zbatimit të projekteve inovative.

Nisur nga sa më sipër, konkretisht propozojmë këto ndryshime në VKB nr. 158 datë 26.12.2019, në nenin 23:

Përkatësisht në pikën 3, pas shkronjës “a/1” shtohet shkronja “a/2” me përmbajtje si më poshtë:

Për ndërtimet që destinohen për qëllime publike, dhe pronësia e objekteve të ndërtuara do të jetë shtetërore, taksa e ndikimit në infrastrukturë është 2 (dy) për qind e vlerës së investimit”.

*Këto ndryshime bazohen në pikën 4, të nenit 27, të ligjit sipërcituar ku citohet në mënyrë të shprehur se Këshilli bashkiak miraton kategori dhe nënkategori për klasifikimin e investimeve, të cilat mund të përdoren për vendosjen e nivelit të taksës.*

Sipas shkronjën a. të pikës 3, të nenit 27, të ligjit nr. 9632, datë 30.10.2006 “Për sistemin e taksave vendore”, të ndryshuar, në rastin e ndërtimeve, të ndryshme nga ato të përcaktuara në pikën 2, të këtij neni, niveli i taksës shprehet si përqindje e vlerës së investimit dhe për ndërtime që destinohen për përdorim në sektorin e turizmit, të industrisë, të ndërtimeve individuale për qëllime të përdorimit vetjak nga individët, të ndërtuara nga vetë individi apo me sipërmarrës, si dhe të ndërtimeve për qëllime publike, taksa e ndikimit në infrastrukturë është 1 deri në 3 për qind e vlerës së investimit, ndërsa për Bashkinë e Tiranës është 2 deri në 4 për qind e saj.

Referuar shkronjës “a”, të pikës 3, të nenit 23, të vendimit nr.158, datë 26.12.2019, të Këshillit Bashkiak, “Për sistemin e taksave dhe tarifave vendore në qytetin e Tiranës”, të ndryshuar’’, në rastin e ndërtimeve, të ndryshme nga ato të përcaktuara në pikën 2, të këtij vendimi, niveli i taksës shprehet si përqindje e vlerës së investimit dhe për ndërtime që destinohen për përdorim në sektorin e turizmit, të industrisë, të ndërtimeve individuale për qëllime të përdorimit vetjak nga individët, të ndërtuara nga vetë individi apo me sipërmarrës, si dhe të ndërtimeve për qëllime publike, taksa e ndikimit në infrastrukturë është 4 për qind të vlerës së investimit**.**

Duke mbajtur në konsideratë dispozitat ligjore të cituara më lart si dhe rëndësinë dhe avantazhet për qytetin/qytetarët e Tiranës, që vijnë nga zbatimi i projekteve, ku do të jenë përfitues qytetarët e Tiranës nëpërmjet aksesit të lehtësuar dhe zhvillimit ekonomik dhe urban të qytetit, sugjerojmë marrjen në konsideratë të propozimit që taksa e ndikimit në infrastrukturë të jetë 2 (dy) për qind e vlerës së investimit”, për ndërtimet të cilat destinohen për qëllim publik dhe pronësia e objekteve të ndërtuara do të jetë shtetërore.

Gjithashtu, *r*eferuar funksioneve të Bashkisë Tiranë për të mbështetur dhe target-grupet që nuk marrin përkrahje si dhe me qëllim ushtrimin efektiv të funksioneve, kompetencave dhe realizimit të detyrave që i ngarkon legjislacioni në fuqi për vendosjen e taksave vendore krijon domosdoshmërinë e krijimit të disa lehtësirave fiskale për kategorinë e subjekteve private të ngritura nga gra kryefamiljare që kanë tre ose më shumë fëmijë.

Nga një prej këshilltareve të Këshillit Bashkiak është kërkuar lehtësimi i grave të angazhuara në biznes, kryefamiljare dhe që kanë tre e më shumë fëmijë. Kjo kërkesë është parë e arsyeshme për të krijuar klimë suporti dhe propozojmë që subjektet e biznesit të ngritura nga gra kryefamiljare që bazuar në çertifikatën familjare kanë tre ose më shumë fëmijë të lehtësohen:

1. nga taksa e përkohshme e infrastrukturës arsimore në masën 50%
2. nga tarifa e pastrimit në masën 50%.

Duke iu referuar Kreu X, “Taksa e perkohshme per infrastrukturen arsimore”, kjo taksë, vjen në përputhje me nenin 5, shkronja a dhe nenin 33 të ligjit nr. 9632/2006 për “Sistemin e taksave vendore”, në të cilat parashikohet:

Neni 33/ Këshilli Bashkiak kur e gjykon të domosdoshme, vendos taksa me karakter të përkohshëm në interes të përgjithshëm të komunitetit, në territorin brenda juridiksionit të tij.

Në këtë kuptim, është në tagrin e këshillit Bashkiak që të vendosi lehtësi për kategori të caktuara apo përjashtime nga pagesa e kësaj takse.

Efektet financiare të këtij propozimi do të referohen në ndryshim-buxhetin e rradhës dhe pas regjistrimit të kësaj kategorie pranë Drejtorisë së Përgjithshme e Taksave dhe Tarifave Vendore.

Gjithashtu, referuar shkresës nr. prot 25989/2 datë 26.07.2024 nga Drejtoria e Përgjithshme Juridike e Aseteve dhe Licensimit si dhe shkresës nr. prot 25999/1 datë 12.07.2024 ardhur nga Këshilli Bashkiak, në të cilat trajtohet kërkesa e ngritur nga “Shoqata Kombëtare e Ushtarakëve në Rezervë të Shqipërisë për lehtësira fiskale si dhe bazuar në kërkesat e vazhdueshme ardhur në Drejtorinë e Përgjithshme të Menaxhimit Financiar nëpërmjet shkresave me nr. prot 18728/1 datë 30.05.2023nga Këshilli Bashkiak, shkresës nr. prot 236918/1 datë 17.09.2024 nga Drejtoria e Përgjithshme e Taksave dhe Tarifave Vendore, lind nevoja e reflektimit të disa ndryshimeve që prekin pensionistët dhe personat me aftësi të kufizuar, përkatësisht propozojmë përjashtimet si më poshtë:

- Përjashtohen nga taksa e përkohshme e infrastrukturës arsimore të gjitha shoqatat e krijuara nga pensionistë ose persona me aftësi të kufizuar. Për të përfituar nga ky përjashtim përfaqësuesi juridik i shoqatës depoziton pranë Drejtorisë së Përgjithshme të Taksave dhe Tarifave Vendore, vendimin e gjykatës npërmjet së cilit është regjistruar shoqata dhe dokumentin shoqërues që vërteton statusin e pensionistit apo të personit me aftësi të kufizuara sipas rastit.

Gjithashtu, përjashtohen nga tarifa e pastrimit të gjitha shoqatat e krijuara nga pensionistë ose persona me aftësi të kufizuar. Për të përfituar nga ky përjashtim përfaqësuesi juridik i shoqatës depoziton pranë Drejtorisë së Përgjithshme të Taksave dhe Tarifave Vendore, vendimin e gjykatës npërmjet së cilit është regjistruar shoqata dhe dokumentin shoqërues që vërteton statusin e pensionistit apo të personit me aftësi të kufizuara sipas rastit.

Referuar Memos me nr.prot 41180 datë 04.11.2024 “Kërkesë për rishikimin e Vendimit numër 158, datë 26.12.2019 të Këshillit Bashkiak Tiranë “Për miratimin e sistemit të taksave dhe tarifave vendore në qytetin e Tiranës”, të ndryshuar, Drejtoria e Përgjithshme e Taksave dhe Tarifave Vendore nisur nga rastet e shumta problematike dhe vështirësive të hasura për zbatim në praktikë të Vendimit të Këshillit Bashkiak nr.158, datë 26.12.2019 të ndryshuar, parashtron si më poshtë:

Neni 41, pika 3 shfuqizohet:

Kategorizimi aktual i tarifës së pastrimit sipas nivelit të xhiros vlen vetëm për subjektet pa përgjegjësi tatimore të “Tatim mbi fitimin”, pra me përgjegjësi tatimore “tatim të thjeshtuar mbi fitimin”.   
Ndodhur në kushtet që, si pasojë e hyrjes në fuqi të Ligjit numër 29/2023 “Për tatimin mbi të ardhurat”, të ndryshuar, koncepti i “përgjegjësisë tatimore” në vijim nuk do të jetë më në fuqi, lind nevoja e ndryshimeve në nenet dhe aneksin e tarifës së pastrimit, duke bërë shfuqizimin e pikës 3 të nenit 41 dhe përshtatur tabelën e aneksit përkatës, për efekt të terminologjisë, por pa prekur nivelet aktuale të qarkullimit vjetor.

Me nënndarjen e re të propozuar; subjekte që administrohen nga Drejtoria Rajonale Tatimore dhe subjekte që administrohen nga Drejtoria e Tatimpaguesve të Mëdhenj. Nëndarja e subjekteve që administrohen nga Drejtoria Rajonale Tatimore Tiranë bëhet sipas niveleve ekzistuese të qarkullimit vjetor (xhiros), pra: 0-2 milionë lekë, 2-8 milionë lekë dhe mbi 8 milionë lekë.   
Ky kategorizim nuk prek nivelet aktuale të xhiros, duke mos ndikuar në buxhetin e Bashkisë Tiranë dhe njëkohësisht duke mos cënuar të drejtat e taksapaguesve, por bën zëvëndësimin e terminologjive juridiko-fiskale duke i përshtatur me bazën ligjore në fuqi dhe informacionin sipas formatit që vjen nga DRTT, pra vetëm në terma të qarkullimit vjetor.

Në vijim, shkronja “ii”, e pikës 6, në nenin 42 “Mënyra e pagesës së tarifës së pastrimit” ndryshon si më poshtë:

*"ii. Njësi ndërtimi për çdo kantier ndërtimi, etj të ngjashëm me to, rikonstruksione të pjesshme të ngjashme me to, për të cilat miratohet leje ndërtimi por nuk vihet në zbatim/shfrytëzim nga zhvilluesi/ndërtuesi deri në përfundim të afatit të lejes, si dhe për rastet të cilat leja e miratuar vihet në zbatim por nuk janë ndjekur procedurat për aplikimin për certifikatë përdorimi, llogaritja e tarifës se pastrimit të fillojë me zbardhjen e lejes së ndërtimit deri në përfundimin e afatit të punimeve, shoqëruar me procesverbalin nga sektori i verifikimit në terren".*

Për ndryshimin e sipërcituar sqarojmë se referuar nenit 5, të VKB-së nr. 158, datë 26.12.2019 të ndryshuar, të Këshillit Bashkiak është parashikuar taksa mbi ndërtesën e cila zbatohet në përputhje me përcaktimet e vendimit nr. 132, datë 07.03.2018 të Këshillit të Ministrave, taksë së cilës i nënshtrohet çdo pronar apo përdorues të pasurive të paluajtshme.

Lidhur me ndërtesat e papërfunduara bazuar dhe në korespondencën e mëhershme me Drejtorinë e Përgjithshme Juridike të Aseteve dhe Licensimit, shkresa me nr.prot 27362/1 datë 08.08.2024 dhe bazuar VKB nr. 158 datë 26.12.2019, ndërtesë e papërfunduar është përcaktuar objekti ndërtimor në tërësi dhe/ ose ajo pjesë e ndërtesës ekzistuese, për të cilën zhvilluesi është pajisur me leje ndërtimi, por nuk ka arritur ta përfundojë sipas afatit të përcaktuar në aktin e miratimit të kërkesës për leje ndërtimi. Për ndërtesat për të cilat DPTTV ka ngritur dyshime për përfundimin e tyre, referencë të jetë afati i lejes së ndërtimit si dhe përdorimi aktual i pronës.

Në praktikë janë hasur raste kur subjekti ndërtues nuk ka aplikuar për certifikatë përdorimi dhe ka ndërprerë procedurat në zbatim të lejes së ndërtimit, përtej afatit të përfundimit të saj. Ndodhur në këto kushte, është bërë pengesë formulimi i gërmës “ii” të pikës 6 të nenit 42 “Mënyra e pagesës së tarifës së pastrimit”, e cila përcakton se “..llogaritja e tarifës së pastrimit të fillojë me zbardhjen e lejes së ndërtimit deri në momentin e paraqitjes së kërkesës për certifikatë përdorimi pranë Bashkisë Tiranë”.

Rrjedhimisht, për rastet të cilët nuk kanë përfunduar procedurat përkatëse me aplikimin për certifikatë përdorimi, nuk mund të veprohet duke ndërprerë tarifën e pastrimit për subjektin ndërtues pavarësisht se në një pjesë të rasteve objektet e ndërtuara janë vënë në shfrytëzim pjesërisht/ plotësisht. Për pasojë nuk mund të bëhet mbyllja e kantierit dhe detyrimeve të cilat i mbart ekskluzivisht subjekti ndërtues, edhe pse ndërtimi mund të jetë bërë i shfrytëzueshëm prej vitesh pra objekti mund të ketë nisur të banohet apo të përdoret për qëllime tregtare pjesërisht apo tërësisht.

Nisur nga ky fakt propozojmë që në germën “ii” të pikës 6 të nenit 42, të Vendimit 158/2019 të Këshillit Bashkiak, lidhur me rastet në të cilat subjekti në përfundim të lejes së ndërtimit nuk ka aplikuar për certifikatë përdorimi, të parashikohet një rast përjashtimor, i cili të marrë parasysh ndërprerjen e veprimtarisë së subjektit ndërtues (braktisjen e kantierit), siç u përshkrua më lart.

Për analogji, raste të ngjashme gjenden të parashikuara në të njëjtin nen dhe të rregulluara nga i njëjti standard juridik, pra vendimi i Këshillit Bashkiak parashikon se për rastet në të cilat leja e ndërtimit nuk është vënë në zbatim/ shfrytëzim të bëhet përllogaritja e taksës bazuar nga momenti i zbardhjes së lejes deri në momentin e përfundimit të afatit të punimeve.

Për këto arsye propozojmë që i njëjti standard juridik të ndiqet edhe për rastet kur leja e ndërtimit është vënë në zbatim, por nuk janë ndjekur procedurat për aplikimin për certifikatë përdorimi, pra ndërtesa është e papërfunduar, qoftë në kuptimin ndërtimor dhe/ose në kuptimin e përfundimit të procedurave të lejes së ndërtimit.

Gjithashtu, në aneksin 6, përkatësisht në kategorinë “Shitje me pakicë” nën zërin Shitje produktesh farmaceutike dhe të ngjashme me to (depo farmaceutike të regjistruara si biznes i vogël), të hiqet togfjalëshi (depo farmaceutike të regjistruara si biznes i vogël).

Depot farmaceutike, për shkak të volumit dhe tipologjise së aktivitetit nuk mund të jenë të regjistruara në ndarjen e shitjes me pakicë. Propozojmë heqjen nga ky zë duke e përfshirë në zërin: “Magazina, dyqane, depo farmaceutike etj., të cilat realizojnë shitje me shumicë”

Në zërin Hotele, motele të shtohet zëri “B&B”, bujtinë si strukturë akomoduese që funksionojnë me regjim ditor.

Në zërin: Njësi shërbimi marangoz, rrobaqepës, këpucar, floktore, orëndreqës etj të shtohen për saktësim edhe “bojaxhi dhe punime hidraulike të ngjashme me to” duke qenë se kjo kategori nuk mund të klasifikohet si subjekte ndërtimi.

Në zërin: Institucionet jopublike të edukimit (shkollat, kopshtet apo çerdhet),shërbimet në klinikat e specialiteteve të ndryshme mjekësore, shërbimet në laboratorë diagnostifikimi etj në rastet kur nuk e kalojnë kufirin e regjistrimit në TVSH të hiqet pjesa e fundit pasi ndarja sipas xhiros dhe kategorisë VIP bie ndesh me këtë lloj formulimi.

**Aneksi nr. 6**

|  |  |  |  |  |  |
| --- | --- | --- | --- | --- | --- |
| **Nr** | **Kategoritë** | **Xhiro** | | | |
| **Subjekte që administrohen nga DRTT** | | | **Subjekte që administrohen nga DTM** |
| **0-2 milionë** | **2-8 milionë** | **Mbi  8 milionë** | **VIP** |
| **II** | **BIZNESI** |  |  |  |  |
| **II.1** | **SHITJE ME PAKICË** |  |  |  |  |
| Propozojmë të hiqet pjesa ne kllapa | Shitje produktesh farmaceutike dhe të ngjashme me to (depo farmaceutike të regjistruara si biznes i vogël) | 5,750 | 11,500 | 23,000 | 43,700 |
|  | Etj të ngjashme me to | 5,750 | 11,500 | 23,000 | 43,700 |
| **II.2** | **SHITJE ME SHUMICË** |  |  |  |  |
| Propozojmë të mbushet vakumi i pikës II.1.9 | Magazina, dyqane, depo farmaceutike etj., të cilat realizojnë shitje me shumice. | 5,750 | 13,800 | 85,100 | 108,100 |
| **II.5** | **NJËSI SHËRBIMI** |  |  |  |  |
| Propozojmë të shtohen | Hotele, motele (lekë/dhomë në vit), B&B, bujtinë | 5,750 | 11500 | 34,500 | 69,000 |
| 1,150 | 1,725 | 2,300 |
| Propozojmë të shtohen | Njësi shërbimi marangoz, rrobaqepës,këpucar, floktore, orëndreqës etj (bojaxhi dhe punimet hidraulike e të ngjashme me to) | 4,000 | 8,050 | 34,500 | 57,500 |
| **II.7** | **PROFESIONE TË LIRA** |  |  |  |  |
| Propozojmë të hiqet pjesa pas “etj”. | Institucionet jopublike të edukimit (shkollat, kopshtet apo çerdhet), shërbimet në klinikat e specialiteteve të ndryshme mjekësore, shërbimet në laboratorë diagnostifikimi etj në rastet kur nuk e kalojnë kufirin e regjistrimit nëTVSH. | 5,750 | 13,800 | 57,500 | 80,500 |

Në përfundim, referuar vendimit nr. 108, datë 08.10.2024, të Këshillit Bashkiak “Për Riorganizimin e Muzeut Vendor “Shtëpia Studio Kadare”, si institucion në varësi të Bashkisë Tiranë, me funksion ekspozimin, njohjen dhe promovimin e veprës së shkrimtarëve të shquar shqiptarë Ismail Kadare dhe Dritëro Agolli ku të dy muzetë do të jenë një entitet lind nevoja e ndryshimit në Vendimin e Këshillit Bashkiak nr. 158 datë 26.12.2019, si më poshtë:

*Në Kreun XV “Tarifat për Muzeun Vendor “Shtëpia Studio Kadare”, në nenin 77, togfjalëshi Muzeu Vendor “Shtëpia Studio Kadare” zëvendësohet me “Shtëpia Studio Kadare - Agolli”.*

Për sa më sipër, kërkojmë nga Këshilli Bashkiak, në cilësinë e organit vendimmarrës miratimin e projektvendimit “Për disa shtesa dhe ndryshime në vendimin nr.158, datë 26.12.2019, të Këshillit Bashkiak, “Për sistemin e taksave dhe tarifave vendore në qytetin e Tiranës”, të ndryshuar.